בימים אלו חזרו חברי המשלחת לאוסטריה, בוגרי כיתה ט׳ מבית הספר כרמל זבולון. חברי המשלחת: אילי ארקינד, נעם שחר, יעל לביא, תהל לקח, אביב גור, אלון כהן, בר קנזי, אמיר אדר ועומר רוזנבליט. לקבוצה הצטרפה גם ילדה מתל-אביב בשם איילה.
באוסטריה הם חברו לקבוצה של הונגרים, ערבים נוצרים מחיפה ואוסטרים. מטרת המחנה הייתה שיחות שלום תוך כדי חיבור בין קבוצות של בני נוער שלכאורה אין מכנה משותף בינייהם וניפוץ מיתוסים ודעות קדומות.
בשבוע הבא ביום ראשון מתוכננת ישיבה של ועדת ביטחון להסקת מסקנות מהשריפה שפקדה אותנו ביום רביעי 20.7.11. למזלנו אין נזקים גדולים אך חשוב להכיר את השתלשלות העניינים באותו יום. מי שהתריע על השריפה הוא חגי כץ - שראה והיה נבון מספיק להזעיק כוחות ולהוציא את השכנים מבתיהם. הלוחמים באש בדקות הקריטיות הראשונות מנעו את האסון: איציק קירשנר, חיים זך, אבישי וחגי כץ. במזל גדול, באמצעים דלים, אך תוך נחישות רבה - הם הצילו את בתיהם מהאש. כרבע עד חצי שעה הם לחמו שם לבד. העשן החניק - הם ברחו וחזרו שוב ושוב עם זרזיפי מים דלים אך חשובים שהשכילו להתיז למקומות הקריטיים. אומר חיים זך: ”למזלנו אני במקרה הייתי בבית כי נעמי היתה חולה. אני משוכנע שאילו אנחנו - איציק, אבישי, חגי ואנוכי -לא היינו בבית - אזי העצים שבין בתינו היו עולים באש וזה היה מצית את הפרגולות ואת שני הבתים ומכאן האש היתה מתפשטת לשאר הבתים שבסביבה“.